Smith, Megan (2015-04)
AFRIKAANSE OPSOMMING: Sedert die verskuiwing na weermagte wat geheel en al uit vrywilligers bestaan en die einde van die Koue Oorlog vind gewapende magte wêreldwyd dit steeds moeiliker om voldoende rekrute van die regte kwaliteit te lok, te werf en te behou. Ook die Suid-Afrikaanse Nasionale Weermag (SANW) ervaar probleme met werwing, maar veral met die vermoë om 'hoëkaliber'-rekrute te lok na 'n weermag wat gedissiplineer en tegnologies gevorderd is. Hoewel dit die gevolg van verskeie ekonomiese, sosiale en politieke faktore is, is een van die grootste uitdagings vir werwingspersoneel die veranderende werkwaardes en werkvoorkeure van die nuwe milenniumgenerasie. Soos die titel dit stel, dui getuienis uit die Weste op 'n 'waardekonflik' tussen hierdie generasie, wat individualisties, beskut, ambisieus en selfgesentreerd is, en die militêr, wat konformiteit, gehoorsaamheid en struktuur vereis. Hoewel daar 'n magdom literatuur oor vrywilligersmagte en jeugwaardes van militêre diens in die Weste bestaan, is geen studie van hierdie aard nog in SuidAfrika onderneem nie. Met hierdie studie wil ek hierdie leemte vul deur jong Suid-Afrikaners se persepsies en ervarings van militêre diens te verken. Aangesien daar geen literatuur bestaan oor geneigdheid om by die weermag in Suid-Afrka aan te sluit nie, is fokusgroepe gehou en onderhoude gevoer met hoërskoolleerders, MSDS-lede wat hul eerste diensjaar voltooi het en werwingsoffisiere wat met landwyd met skoolverlaters in aanraking kom. Hierdie gesprekke is afgegrens deur twee breë vrae, naamlik wat die werkwaardes van jong Suid-Afrikaners is en watter faktore jong mense na of van die militêre werk lok of afstoot. Die gevolgtrekking is dat die SANW om verskeie institusionele en maatskaplike redes nie 'n voorkeurwerkgewer is nie. Jong Suid-Afrikaners, wat risikoweersinnig en individualisties is en naby hulle familie wil bly, vind 'n militêre loopbaan breedweg onaantreklik. Die militêre kultuur spreek ook nie die meerderheid aan nie, wat nie ontvanklik is vir outoritêre regimes wat onverbiddelike gehoorsaamheid en dissipline eis en hegemoniese manlike ideale beklemtoon nie. Hierbenewens is daar twee samelewingsfaktore wat 'n beduidende impak het op die SANW se vermoë om rekrute te werf. Die kwynende prestige van 'n militêre loopbaan en die teenwoordigheid van 'n steeds groeiende kloof tussen siviel en militêr dui daarop dat jongmense nóg oor die militêr ingelig is nóg dit as 'n werk met status in die samelewing beskou. Gevolglik kan die SANW se onvermoë om werwingsteikens te behaal sy vermoë om sy mandaat uit te voer nadelig beïnvloed.
Please refer to this item in SUNScholar by using the following persistent URL: http://hdl.handle.net/10019.1/96851